  Майя Бывальцева 25-тӥ коньывуонэ Ижкарын Калыкъёслэн эшъяськон юртазы «Удмурт нылкышно кенеш» огазеяськонлэн 9-тӥ элькун конференциез ортчоз. Таӵе бадӟым люкаськонъёс ньыль арлы одӥг пол радъяськыло. Иворъёсъя «Удмуртия» агентстволэн корреспондентэзлы со сярысь вераз огазеяськонлэн тӧроез Надежда Степанова. Ужрадэ элькунысь вань ёросъёсысь, озьы ик Ижкарысь но Вотка карысь делегациос пыриськозы, оглом 100 пала адями. Конференцилэн нырысетӥ люкетаз ньыль ар ужамлы йылпумъянъёс лэсьтозы, быръёнъёс ортчытозы, кыкетӥяз анайлы сӥзем ӵектосъёсын тодматскон луоз. «Али тани чакласькомы сояз арлы валтӥсь ӧр — анайлы сӥзем ӵектосъёс бордын ужан. «Анайлэн веттан гурез» нимо одӥг ӵектос улсын котькуд ёрос кыӵе ке но тема бордын ужалоз, пичильтык ӵектос ас понназ лэсьтоз кутсконысеныз пумозяз. Собере вӧлмытом сое быдэ элькунлы. Шуом, тани малпанмы вань, кин ке но ужалоз гуртазы нылпиен пукись егит анайёсын, соослэсь клубъёссэс азинтон бордын. Кин ке но нимысьтыз конкурс ортчытоз - «Пиналъёслы удмурт мода», кылсярысь. Кин ке но анайлы сӥзем фотоконкурс ортчытоз. Собере ар пумын ми ваньзэ соосты люкалом, йылпумъянъёс лэсьтом», — вераз иворъёсъя «Удмуртия» агентстволы Надежда Степанова. Матысь ньыль аръёсы быдэстоно ужпумъёс пӧлы пӧртыны озьы ик чаклало ужамзы сярысь ивортодэт вӧлмытонэз, мукет выжы калыкъёсын ӵош ужанэз. Надежда Степановалэн верамезъя, ортчем аръёс ӵоже «Нылкышно кенешлэн» валтӥсь ӧръёсыз вал удмурт кылэз покчи пиналъёс пӧлын азинтон, нылпи фестивальёсты радъян, удмурт семьяосын ужан, гурт нылкышноослы пӧртэм юанъёсъя юрттэт сётон. Тодэ вайытом, «Удмурт нылкышно кенеш» огазеяськон 23 ар талэсь азьло кылдытэмын вал «Удмурт Кенеш» ассоциаци пушкын. Али со быдэс движенилы пӧрмиз. Туннэ солэн ёзэтъёсыз тросаз ёросъёсын ужало. Удмурт кылэз дышетӥсь покчиос понна огазеяськон котькуд ар ортчытъя «Пичи Чеберайёс но Батыръёс», «Выжы-выжы-выжыкыл» фестиваль-конкурсъёс. Нылпи садъёсын ужась удмурт воспитательёс понна кылдытэмын «Зарни бугор» клубъёс, пиналъёслы но анай-атайёссылы – «Шудон корка» клубъёс. 10 арлэсь кема ни ужа семья йылолъёсты утёнъя но вӧлмытонъя «Табань-клуб». Озьы ик нимысьтыз радлыкъя ортчытъясько пӧртэм акциос, пумиськонъёс, кенешонъёс.  Тегъёс: Мерлык Ижкар Удмуртия удмуртъёс Удмуртнылкышнокенеш НадеждаСтепанова  